Diari Oficial de la Generalitat Valenciana


Sumari del DOGV 9649, del 27-07-2023 (2023/8286)

RESOLUCIÓ de 19 de juliol de 2023, de la Secretaria Autonòmica de Seguretat i Emergències, de concessió d'ajudes a persones físiques o jurídiques vinculades al món taurí per a l'organització d'actes commemoratius de l'Any Joaquín Sorolla durant 2023.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9649

Data del DOGV
:   27-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/8286


Data del document
:   19-07-2023

Organisme emissor
:   Conselleria de Justícia i Interior

Tipus de document
:   Resolució

Anàlisi jurídica

 Descriptors 

:   * Conselleria de Justícia i Interior
    * ajuda pública

RESOLUCIÓ de 19 de juliol de 2023, de la Secretaria Autonòmica de Seguretat i Emergències, de concessió d'ajudes a persones físiques o jurídiques vinculades al món taurí per a l'organització d'actes commemoratius de l'Any Joaquín Sorolla durant 2023. [2023/8286]  
La Conselleria de Justícia, Interior i Administració Pública, a través de la seua Secretaria Autonòmica de Seguretat i Emergències, va disposar mitjançant concurrència competitiva una subvenció per a l'organització d'actes commemoratius de l'Any Sorolla durant 2023 des de la perspectiva taurina.  
  
Antecedents de fet  
Primer. Els pressupostos de la Generalitat, en el marc del seu programa 07.03.01 221.30 van disposar un total de 25.440 euros per a «organitzar una sèrie d'actes durant l'any 2023 programats per a commemorar el centenari de la defunció del pintor Joaquín Sorolla des de la perspectiva taurina».  
La manera de concessió era la concurrència competitiva.  
Segon. En el Diari Oficial de la Generalitat Valenciana núm. 9611, de data 06.06.2023, es va publicar l'Ordre 7/2023, de 23 de maig, de la Conselleria de Justícia, Interior i Administració Pública, per la qual es van aprovar les bases reguladores i la convocatòria de concessió d'ajudes vinculades al món taurí per a l'organització d'actes commemoratius de l'Any Joaquín Sorolla durant 2023.  
Tenint en compte la finalitat de l'ajuda a atorgar, es considera que la quantia total ha d'assignar-se a l'entitat que més puntuació obtinga, i es queden com a reserves, per ordre de puntuació, les altres.  
Tercer. Les entitats (persones jurídiques) que han presentat la seua proposta han sigut les següents:  
1. Federació de Penyes de Bous al Carrer de la Comunitat Valenciana.  
2. Penya taurina "La Estocada" de La Pobla del Duc.  
3. Ateneu Mercantil de València.  
4. Promoción y Difusión de la Fiesta Taurina, SL.  
Quart. En data 05.07.2023 es reuneix la Comissió de Valoració referida en la base desena de l'Ordre 7/2023 a fi de verificar la presentació de les sol·licituds dins de termini així com la de la documentació annexa requerida en la convocatòria.  
De l'examen d'aquella es constata el següent:  
1. La sol·licitud presentada per la Federació de Penyes de Bous al Carrer de la Comunitat Valenciana no ha sigut signada per la persona que es presenta com a representant. Així mateix, no consta pròpiament un estat de comptes de l'any 2022 sinó un certificat del president de la Federació indicant el saldo bancari d'aquesta així com un detall del compte bancari.  
A aquest efecte es requereix esmena d'aquests defectes advertits en data 06.07.2023.  
La documentació d'esmena es rep en data 11.07.2023, quedant emplenat l'expedient.  
2. La penya taurina "La Estocada" de la Pobla del Duc no presenta estat comptable de l'any 2022. A aquest efecte se li requereix la seua esmena mitjançant ofici de data 06.07.2023.  
En la mateixa data 06.07.2023, es presenta per l'esmentada penya un certificat del secretari d'aquesta en el qual certifica la celebració d'una assemblea de la Junta Directiva en la qual s'aproven els comptes de 2022 (s'adjunta quadre d'ingressos i despeses). Igualment, es presenta un estat de compte bancari. En aquest context, es considera esmenat el defecte advertit.  
Cinqué. En data 14.07.2023, una vegada esmenats tots els defectes advertits, es reuneix la Comissió de Valoració a l'efecte d'avaluar el contingut de la programació presentada per les entitats sol·licitants.  
  
De l'avaluació efectuada es conclou el següent:  
1. La base onze assenyala com el primer requisit a complir que el nombre total de municipis on s'efectuaran els actes programats ha de ser com a mínim de dos per cada província. L'Ateneu Mercantil de València ha presentat un programa on centralitza els seus actes en la seu del mateix ateneu més un esdeveniment (ponència) a Chelva. Com que no complix, en conseqüència, la condició establida en aquesta base, es considera que no correspon avaluar la programació presentada.  
2. La baremació de la Federació de Penyes de Bous al Carrer de la Comunitat Valenciana s'efectua d'acord amb el que es disposa en la base onze. En aquest marc, es presenta una proposta de continguts en un únic full.  
El nombre de municipis on es realitzaran les activitats són un total de 10 el que suposa 20 punts.  
D'aquests municipis, sis (6) són de menys de 20.000 habitants (18 punts), tres tenen una població entre 20.000 i 50.000 habitants (15 punts) i una ciutat supera els 50.000 (huit punts). Total 41 punts.  
Respecte al contingut en si, es comunica de manera molt genèrica i sense entrar en els detalls, que efectuaran una exposició de panells i fotografies de Sorolla vinculades al món taurí, un vídeo explicatiu i un col·loqui taurí amb ramaders, aficionats i torers. S'inclou una gala taurina on es repartiran els premis autonòmics determinats per la Federació així com una visita grupal a l'ExpoSorolla de València.  
  
D'això es dedueix que els actes contindran un exposició (sense més concreció), un vídeo explicatiu (s'entén que de l'exposició) i col·loquis amb gent entesa. Així mateix es realitzarà una gala on es repartiran els premis d'aquesta federació, això és, una gala amb un objecte propi de la mateixa entitat així com una visita grupal de la Federació a l'ExpoSorolla de València.  
De tot això es dedueix, a l'efecte de puntuació, que l'exposició són 15 punts, el vídeo s'integra en l'exposició ja que és un complement d'aquesta i no es puntua per separat. El col·loqui són 10 punts.  
  
La Gala Taurina Joaquín Sorolla és un acte de la mateixa Federació pel que s'estima que no correspon puntuació.  
La visita a ExpoSorolla (es desconeixen en quines condicions) s'entén que és un acte a proposar pels sol·licitants (cinc punts).  
En total, una vegada considerada i estudiada la proposta de la Federació de Penyes de Bous al Carrer de la Comunitat Valenciana, la puntuació ascendeix a 91 punts.  
3. La baremació de la mercantil Promoción y Difusión de la Fiesta Taurina, SL, d'acord amb la base onze, és la següent:  
El nombre de municipis s'eleva a 13. Total 30 punts.  
Quant a la seua població, dos d'aquests tenen menys de 20.000 habitants (sis punts), cinc posseeixen entre 20.000 i 50.000 habitants (25 punts) i sis més de 50.000 habitants (48 punts). Total per aquest concepte, 79 punts.  
Sobre el contingut, en cinc pàgines les activitats a efectuar, una exposició itinerants amb almenys 15 panells de gran format (100 x 150 cm) que inclouran fotografies inèdites de Joaquín Sorolla. Total 15 punts.  
Elaboració d'un documental d'elaboració pròpia amb el títol «Sorolla, el mestre de la llum en els bous»: 15 punts.  
Els col·loquis a càrrec d'historiadors, crítics d'art, periodistes, pintors, catedràtics, etc: 10 punts.  
La conferència a efectuar per una persona especialista equival a 10 punts.  
Finalment es proposen una sèrie d'actes com són la divulgació d'aquesta programació cultural a través de la web Aplausos.es, la realització d'un taller de pintura a l'octubre aprofitant la fira taurina i un concurs de pintura per a joves de fins a 30 anys.  
Es considera que la publicitat de la programació no implica una actuació en si mateixa i no es puntua. Per la seua part el taller i el concurs de pintura es puntuen en cinc punts cadascun. Total 10 punts.  
Total la suma global ascendeix a 169 punts si bé, d'acord amb el que s'estableix en l'apartat 1 de la base onze, es puntua només fins a 100.  
  
4. La penya taurina "La Estocada" de La Pobla del Duc presenta un full exposant la seua programació.  
En total proposa activitats en huit (8) municipis. Total 20 punts.  
  
Tots els municipis són de menys de 20.000 habitants. Total 24 punts.  
  
El contingut és molt general citant-se la realització de xarrades col·loquis, exposicions de panells, litografies i fotografies així com l'elaboració de samarretes. Objecte genèric sense més precisió que cal puntuar, respectivament, amb 15 punts per l'exposició i altres 15 per les xarrades i col·loquis.  
Total puntuació: 74 punts.  
Sisé. En data 14.07.2023, la Comissió de Valoració emet proposta de concessió en la qual considera que la subvenció ha d'atorgar-se a la mercantil Promociones y Difusión de la Fiesta Taurina, SL.  
Seté. En data 17.07.2023, l'òrgan instructor eleva proposta de resolució a l'òrgan competent per a resoldre en què es proposa a la mercantil Promociones y Difusión de la Fiesta Taurina, SL, com a adjudicatària de la subvenció en haver obtingut la major puntuació.  
En concret, l'ordre i puntuació de les entitats presentades a la concurrència competitiva de la subvenció que ens ocupa és la següent:  
  
1. Promoción i Difusión de la festa taurina: 100 punts.  
2. Federació de Penyes de Bous al Carrer de la Comunitat Valenciana: 91 punts.  
3. Penya taurina "La Estocada" de La Pobla del Duc: 74 punts.  
4. Ateneu Mercantil de València: exclòs per no complir les condicions de la convocatòria.  
  
Fonaments de dret  
I. Competeix la resolució de concessió de la subvenció denominada «Any Joaquín Sorolla» al secretari autonòmic de Seguretat i Emergències d'acord amb el que es preveu en les bases dotze, apartat 3, de l'Ordre 7/2023, de 23 de maig, de la Conselleria de Justícia, Interior i Administració Pública, per la qual s'aproven les bases reguladores i la convocatòria de concessió d'ajudes vinculades al món taurí per a l'organització d'actes commemoratius de l'Any Joaquín Sorolla durant 2023  
  
II. En el seu apartat 4 aquesta base dotze estableix que «El termini màxim de resolució i notificació serà de dos mesos des de la publicació d'aquesta ordre de bases i convocatòria. Vençut el termini sense haver-se notificat resolució expressa, el sol·licitant podrà entendre desestimada la sol·licitud. Totes les notificacions s'adequaran al que es preveu en l'article 40 de la Llei 39/2015, d'1 d'octubre, del procediment administratiu comú de les administracions públiques».  
  
En virtut d'això, vistos els preceptes legals citats i altres de general i pertinent aplicació, resolc:  
  
Primer  
Concedir la subvenció denominada «Any Joaquín Sorolla» dotada amb una quantia de 25.440 euros a la mercantil Promoción y Difusión de la Fiesta Taurina, SL, per haver obtingut la màxima puntuació i haver presentat el programa més complet i detallat.  
  
Segon  
L'esmentada mercantil procedirà a la realització dels actes i esdeveniments indicats en el seu programa d'actuació dins de l'any natural de 2023.  
  
Tercer  
La mercantil queda obligada als drets i obligacions que s'indiquen en l'Ordre 7/203, de 23 de maig, pel que fa a justificació i control d'actuacions, pagaments i les altres actuacions que deriven del seu contingut.  
  
Contra aquesta resolució, que no posa fi a la via administrativa, es podrà interposar recurs d'alçada en el termini d'un mes a comptar des de l'endemà d'aquell en què tinga lloc la seua notificació, davant l'òrgan que la va dictar o davant l'òrgan superior jeràrquic d'aquest, de conformitat amb el que s'estableix en l'article 112.1, en relació amb el 121 i 122 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que s'utilitze qualsevol altra via que es considere oportuna.  
  
València, 19 de juliol de 2023.- El secretari autonòmic de Seguretat i Emergències: José María Ángel Batalla.